
Moderne družbe se rade pohvalijo s podaljševanjem življenjske dobe. 
Dolga pričakovana življenjska doba je kazalec gospodarske razvitosti, dobrih življenjskih razmer in razvite medicine. Tako je npr. najdaljša pričakovana življenjska doba moških v Evropi na Islandiji 79,5 leta (v Sloveniji 74,5), žensk pa v Španiji in Franciji 84,4 leta (v Sloveniji 82 let). 
Na drugi strani je v Evropi najnižja v Latviji (za moške 65,4 leta, za ženske pa 76 let). Tudi v Sloveniji so razlike glede pričakovane življenjske dobe različne glede na razvitost pokrajine. 
Kako pa živijo starostniki v t. i. dolgoživečih družbah? V vseh družbah je bila starost eden od dejavnikov, ki je določal družbeni status posameznika. V predmodernih, tradicionalnih družbah v preteklosti, pa tudi v nekaterih sodobnih družbah z več značilnostmi tradicionalnosti (npr. v Indiji in na Kitajskem), je starost prinašala visok status. Starostnikom so pripisovali lastnosti, kot sta npr. modrost in izkušenost. V družbah, ki so visoko cenile tradicijo, so bili varuhi tradicije in zato glavni nosilci pomembnih družbenih odločitev. 
V modernih družbah, ki slavijo mladost, vitalnost in privlačno zunanjost, je položaj starejših ljudi slabši, na njihove izkušnje se pogosto gleda kot na nekaj zastarelega. Starejši ljudje imajo v družbi nižji status, manjšo družbeno moč in nižje dohodke. Nanje se pogosto gleda kot na breme. 
Raziskava Evrobarometra je npr. pokazala, da v Sloveniji četrtina ljudi meni, da so starostniki breme družbe. Slabšega statusa nimajo samo starejši od 65 let; v slabšem položaju so tudi starejši delavci in delavke, saj so pogosteje obravnavani kot manj sposobni. 
Neredko se med merili za zaposlovanje pojavlja tudi zahteva o zaželeni starosti (mladosti), starost pa se uporablja tudi kot argument, zakaj naj bi koga odstranili ali premestili z določenega delovnega mesta (npr. zamenjavanje starejših menedžerjev z mlajšimi). Med brezposelnimi narašča število starejših od 50 let, čeprav hkrati narašča brezposelnost tudi med mladimi (15–29 let). 
V modernih družbah starost torej ni visoko vrednotena, prej nasprotno. Tudi ekonomsko stanje starejših se navadno poslabša. Prejemki po upokojitvi so namreč manjši, kot so bili v delovno aktivnem obdobju. V Sloveniji se zmanjšuje razmerje med povprečno neto plačo in povprečno pokojnino od 1992 naprej. Tako je znašala povprečna pokojnina leta 1992 71 % povprečne plače, leta 2007 pa 61,5 % povprečne plače. 
Prav tako se veča stopnja tveganja revščine oziroma delež revnih med starejšimi. Leta 1997 je bila stopnja tveganja revščine starejših za 19 % višja od stopnje tveganja vseh oseb, leta 2005 pa je bila večja že za 43 %. Tveganju revščine so veliko bolj izpostavljene starejše ženske (22,9 % v primerjavi z 11,1 % moških). Čeprav je status starejših v primerjavi z mlajšimi nižji glede ugleda in ekonomskega stanja, pa se z večanjem deleža te populacije povečuje njihova politična moč in možnost vplivanja na pomembne družbene probleme (npr. upokojenska politična stranka in upokojenska interesna združenja).

Vaja
1. Kako ti dojemaš starost in starostnike?
2. Kaj pomeni medgeneracijsko sodelovanje? Zakaj je pomembno?
3. Razpravljaj o pričakovani življenjski dobi

4. [bookmark: _GoBack]Razpravljaj o starostni piramidi Slovenije

